KIRJALLINEN KYSYMYS E-0634/01 esittäjä(t): Ioannis Souladakis (PSE) komissiolle. Apu Armenialle.



Virallinen lehti nro 318 E , 13/11/2001 s. 0078 - 0080



KIRJALLINEN KYSYMYS E-0634/01 esittäjä(t): Ioannis Souladakis (PSE) komissiolle (6. maaliskuuta 2001) Aihe: Apu Armenialle Washington Postissa julkaistujen, amerikkalaista apua Armenialle koskevien tietojen mukaan viime vuoden aikana tälle maalle annettu apu ylti 42 Yhdysvaltain dollariin henkeä kohden, summa, joka on korkeimpia amerikkalaisia avustussummia kolmansille maille. Armenialle annetulle avulle on tyypillistä suuri moninaisuus: sillä on jälleenrakennettu asuntoja, tuettu rakennusten suojaamista maanjäristyksiä vastaan, koulurakennusten saneerausta, kastelujärjestelmien rakentamista jne. Koska Taka-Kaukasian maat ovat Euroopan unionin tärkeälle sijalle asettamia maita, voiko komissio kertoa: Mitä suuruusluokkaa on sen Armenialle antama apu ja mitä ohjelmia se kattaa? Christopher Pattenin komission puolesta antama yhteinen vastaus kirjallisiin kysymyksiin E-0588/01 ja E-0634/01 (11. huhtikuuta 2001) Armenian tasavalta on edunsaajana seuraavista budjettikohdista rahoitettavissa yhteisön ohjelmissa, hankkeissa, tukitoimissa ja/tai talouden ja kulttuurin kehittämistoimissa: - B7-520 Apu uusille itsenäisille valtioille ja Mongolialle niiden talouden tervehdyttämiseksi ja vakiinnuttamiseksi. Kyse on Tacis-ohjelmasta, mukaan luettuna Tempus-ohjelma (korkeakouluopetuksen rakenneuudistus), - B7-528 Poikkeuksellinen rahoitustuki. Kyse on tuesta, jolla Armeniaa autetaan selviytymään erityisesti yhteisöön kohdistuvista ulkomaisista velkasitoumuksistaan, - B7-20 Elintarviketurvaohjelma. Kyse on ohjelmasta, jolla tuetaan Armenian hallituksen rakenneuudistuksia elintarviketurvaan liittyvillä aloilla. Armenian tasavalta voi osallistua myös tutkimusta, teknologista kehittämistä ja esittelyä tarkoittavia toimia koskevaan viidenteen puiteohjelmaan(1) (kohta B6-6120). Armenian tasavalta on myös saanut humanitaarista hätäapua budjettikohdasta B7-210 (humanitaarisen avun toimisto - ECHO) noin 67 miljoonaa euroa vuodesta 1993 lähtien (0,6 miljoonaa euroa vuonna 2000 avustuksena kuivuuden aiheuttamaa hätätilaa varten). Muita budjettikohtia ei ole mahdollista käyttää. Armenian tasavalta ei ole kyseisistä budjettikohdista rahoitettavien ohjelmien, hankkeiden ja toimien ainoa edunsaajamaa. Armenian tasavalta on saanut Tacis-ohjelmasta noin 59 miljoonaa euroa vuodesta 1991 lähtien. Kyseistä maata koskeva Tacis-ohjelman talousarvio on 10 miljoonaa euroa varainhoitovuosiksi 2000 ja 2001. Tähän määrään olisi lisättävä Medzamorin ydinvoimalan sulkemisneuvottelujen perusteella vuosiksi 2000-2004 50 miljoonaa euroa ydinturvallisuutta varten (tästä suurin osa on varattu voimalan purkamiseen), 30 miljoonaa euroa energia-alaa varten ja 16 miljoonaa Tacis-ohjelman alaista valtioiden välistä Inogate-ohjelmaa varten. Armenian tasavalta on saanut tähän mennessä vuodesta 1997 lähtien 12 miljoonaa euroa poikkeuksellista rahoitustukea. Kyse on velanmaksuun kohdistuvista avustuksista, joihin on liitetty makrotaloudellisia ja rakennepoliittisia ehtoja Armenian tasavallan ja Kansainvälisen valuuttarahaston (IMF) sopimusten määräysten mukaisesti. Myöhemmin maksettavilla avustusmäärillä - eli vuoden 2004 loppuun saakka yhteensä enintään 18 miljoonalla eurolla, joista 5,5 miljoonaa euroa maksetaan todennäköisesti tänä vuonna - helpotettaisiin velan takaisinmaksua kokonaisuudessaan yhteisölle. Armenian tasavallan markkinaehtoisen ulkomaanvelan hoito edullisin ehdoin säilyy velan suuruuden vuoksi yhtenä Armenian hallituksen ensisijaisista makrotaloudellisista tavoitteista. Armenian tasavallalle on maksettu elintarviketurvaohjelmasta yhteensä 41 miljoonaa euroa vuosina 1996-1999. Uusi, vuodet 2000 ja 2001 kattava ohjelma, jonka arvo on 20 miljoonaa euroa, hyväksyttiin maaliskuussa 2000. Elintarviketurvaohjelmasta tuetaan myös maatalousmaan yksityistämistä sekä asianmukaisen sosiaali- ja terveydenhuoltopolitiikan laatimista. Yhteisön Armenian tasavallalle antamalla avulla pyritään tukemaan vakaiden demokraattisten rakenteiden kehittämistä sekä kestävää talouskehitystä ja erityisesti yhteisöstä tulevia ulkomaisia suoria sijoituksia suosivien uudistusten täytäntöönpanoa. Vaikka tähän mennessä saavutetut tulokset ovat kokonaisuudessaan tyydyttäviä, on korostettava sitä, että yhteisön toimien tehokkuutta heikentää selkkausten jatkuminen Etelä-Kaukasiassa. Lisäksi on otettava huomioon se, että alueelta puuttuu todellinen alueellinen talousyhteistyö ja Armenian tasavallalla on vaikeuksia vakauttaa talouttaan. (1) KOM(97) 553 lopullinen.